
	Republika Hrvatska
	

	Visoki prekršajni sud Republike Hrvatske
	                                    

	Zagreb
	


Broj: Ppž-3371/2024


U    I M E   R E P U B L I K E   H R V A T S K E

P R E S U D A

	Visoki prekršajni sud Republike Hrvatske u vijeću sastavljenom od sudaca Kristine Gašparac Orlić, predsjednice vijeća te Roberta Završkog i Eufemije Nanković, članova vijeća, uz sudjelovanje više sudske savjetnice Emine Bašić, zapisničarke, u prekršajnom postupku protiv okrivljene pravne osobe David i Rita j.d.o.o. i dr., zbog prekršaja iz članka 247. stavak 2. podstavak 1. i stavak 5. Zakona o strancima („Narodne novine“ broj 133/2020.), odlučujući o žalbi tužitelja Državnog inspektorata Republike Hrvatske, Područnog ureda Rijeka, Ispostava u Senju, podnesenoj protiv presude Općinskog suda u Crikvenici, Stalna služba u Senju od 31. listopada 2023., broj: 26. Pp-930/2022, u sjednici vijeća  održanoj 10. lipnja 2022., 

p r e s u d i o    j e

	 Odbija se žalba tužitelja Državnog inspektorata Republike Hrvatske, Područnog ureda Rijeka, Ispostave u Senju kao neosnovana i potvrđuje se pobijana presuda.

Obrazloženje

1. Pobijanom prvostupanjskom presudom Općinskog suda u Crikvenici, Stalna služba u Senju od 31. listopada 2023., broj: 26. Pp-930/2022, okrivljena pravna osoba David i Rita j.d.o.o. i okrivljena odgovorna osoba u pravnoj osobi Ivana Mesarić proglašeni su krivima da su, na način činjenično opisan u izreci pobijane presude, počinili prekršaj iz članka 247. stavak 2. podstavak 1. i stavak 5. Zakona o strancima te su primjenom članka 38. Prekršajnog zakona za koji je, na temelju članka 38. stavak 2. točke 2. Prekršajnog zakona („Narodne novine“ broj 107/2007., 39/2013., 157/2013., 110/2015., 70/2017., 118/2018. i 114/2022), oslobođeni kazne.

2. Protiv te presude, žalbu je podnio tužitelj, naznačujući da se žalba podnosi zbog povrede odredaba materijalnog prekršajnog prava i pogrešno i nepotpuno utvrđenog činjeničnog stanja, dok iz sadržaja žalbe proizlazi da se tužitelj žali zbog povrede odredaba materijalnog prekršajnog prava, s prijedlogom da pobijana presuda ukine i predmet vrati na ponovno odlučivanje.  

3. Žalba nije osnovana.

4. Visoki prekršajni sud Republike Hrvatske, kao drugostupanjski sud, na temelju članka 202. stavak 1. Prekršajnog zakona, ispitivao je pobijanu prvostupanjsku presudu iz osnova i razloga iz kojih se ona pobija žalbom, kao i po službenoj dužnosti. Pritom nije utvrđeno da postoje razlozi zbog kojih tužitelj pobija prvostupanjsku presudu, a niti su utvrđene povrede na koje ovaj sud, sukladno gore navedenom zakonskom propisu, pazi po službenoj dužnosti.

5. Suština žalbe tužitelja zbog povrede odredaba materijalnog prekršajnog prava svodi se na tvrdnju da je pogrešno prvostupanjski sud donio presudu kojom se optužba odbija povodeći se načelom „ne bis in idem“ kojeg je prvostupanjski sud pogrešno primijenio jer okrivljenici u postupku koji se vodio pri Državnom inspektoratu nisu pravomoćno osuđeni niti oslobođeni optužbe, a niti je protiv okrivljenih obustavljen postupak, a sve zbog činjenice da su okrivljenici platili iznos od 90.000,00 kuna u korist Državnog proračuna, a temeljem rješenja donesenog u upravnom postupku. 

5.1. Međutim, tužitelju se posebno ukazuje da pogrešno zaključuje da je prvostupanjski sud donio presudu kojom se optužba odbija, a zbog primjene načela „ne bis in idem“ odnosno plaćanja iznosa od 90.000,00 u upravnom postupku (30.000,00 kuna po neprijavljenom radniku).

5.2. Naime, prvostupanjski sud je donio presudu kojom se okrivljenici proglašavaju krivim jer je utvrdio da su počinili prekršaj, a što jasno proizlazi iz točke 5. obrazloženja pobijane presude. Međutim, činjenicu da su okrivljenici u upravnom postupku, temeljem usmenog rješenja Državnog inspektorata, Područnog ureda Rijeka, Ispostava u Senju od 17. lipnja 2022., Klasa: UP/I-116-02/22-01/266, Urbroj: 443-02-02-20-22-1 uplatili iznos od 90.000,00 kuna (30.000,00 kuna po neprijavljenom radniku), prvostupanjski sud je cijenio prilikom odmjeravanja kazne te je ocijenio da s obzirom na tu činjenicu nema potrebe za izricanjem kazne i da su se ispunili uvjeti za primjenu instituta oslobođenja od kazne. 

6. Slijedom navedenog, a budući da ne postoje razlozi zbog kojih tužitelj pobija prvostupanjsku presudu, niti su utvrđene povrede na koje ovaj sud, na temelju članka 202. stavak 1. Prekršajnog zakona, pazi po službenoj dužnosti, to je, na temelju članka 205. Prekršajnog zakona, odlučeno kao u izreci ove presude.

U Zagrebu 10. lipnja 2026.


Zapisničarka:                          					Predsjednica vijeća:  

Emina Bašić, v.r.            					      Kristina Gašparac Orlić, v.r.

	Presuda se dostavlja Općinskom sudu u Crikvenici u 4 ovjerena prijepisa za spis, okrivljenike i tužitelja.

    Za točnost otpravka-ovlašteni službenik
                                                         Upraviteljica zajedničke sudske pisarnice:

